b'\n_START_ARTICLE_\nSa\xc5\xa1a Vuja\xc4\x8di\xc4\x87\n_START_SECTION_\nNBA Kariera\n_START_PARAGRAPH_\nV sezoni 2004/05 je dobil malo prilo\xc5\xbenosti za igro, saj je takratni trener Rudy Tomjanovich na mestu branilca ob Kobe Bryantu forsiral Chuckyja Atkinsa in Tierrija Browna. Vuja\xc4\x8di\xc4\x87 je nastopil le na 35 tekmah in v tem \xc4\x8dasu dosegal povpre\xc4\x8dno le 2.9 to\xc4\x8dke v skromnih 11 minutah igre. Sezona je bila za Lakerse zelo neuspe\xc5\xa1na, saj se prvi\xc4\x8d po desetih letih niso uvrstili v kon\xc4\x8dnico lige NBA. V letu 2005 je Tomjanovicha zamenjal znameniti trener Phil Jackson, ki je Vuja\xc4\x8di\xc4\x87u namenil pomembnej\xc5\xa1o vlogo v ekipi, kar je Sa\xc5\xa1a znal dobro izkoristiti. V naslednji sezoni, 2005/06 je dobil nekaj ve\xc4\x8d prilo\xc5\xbenosti za igro, med drugim je zadel odlo\xc4\x8dilni met na tekmi proti ekipi Utah Jazz in s tem nakazal nekaj svojih sposobnosti. V sezoni 2006/07 je nadalje napredoval v svoji igri. Dobre igre je kronal v sezoni 2007/2008, ko se je uveljavil kot eden pomembnej\xc5\xa1ih igralcev Lakersov, ki so se po petih letih uvrstili v NBA finale. \xc5\xa0e posebej dobro je odigral tretjo tekmo finala proti Celticsom, ko je dosegel 20 to\xc4\x8dk in zadel enega odlo\xc4\x8dilnih metov za zmago. Po tej sezoni je podalj\xc5\xa1al pogodbo z Lakersi za naslednje tri sezone v skupni vrednosti 15 milijonov dolarjev. Vuja\xc4\x8di\xc4\x87 je zadnjo sezono v NBA igral pri New Jersey Nets. Za tem se je za\xc4\x8dasno preselil v Tur\xc4\x8dijo. V zadnji sezoni v NBA se je za 10 dni igralnih dni vrnil v Los Angeles, vendar h Clippersom. Kariero je v predzadnji sezoni za\xc4\x8dasno nadaljeval v lokalnem klubu v Benetkah in se po dalj\xc5\xa1i odsotnosti zaradi po\xc5\xa1kodbe leta 2014 uveljavljal v uglednem klubu Laboral Kutxa v \xc5\xa0paniji. Tam je kraj\xc5\xa1i \xc4\x8das igral skupaj z Mirzo Begi\xc4\x87em. V letu 2015 se je znova preselil v Tur\xc4\x8dijo, tokrat v klub Istanbul BB, kjer igra tudi Jure Bala\xc5\xbei\xc4\x8d. 7. avgusta 2015 je Vuja\xc4\x8di\xc4\x87 podpisal pogodbo z New York Knicksi . Leta 2018 je igral v mo\xc5\xa1tvu Fiata iz Torina. Marca 2019 se je pridru\xc5\xbeil ekipi Tezenis iz Verone, ki igra v ligi A2  v Italiji.\n_START_SECTION_\nIgral\xc4\x8dev profil\n_START_PARAGRAPH_\nVuja\xc4\x8di\xc4\x87 lahko igra tako na polo\xc5\xbeaju organizatorja igre, branilca strelca kot tudi nizkega krila. Pri Snaideru in v za\xc4\x8detku kariere pri Lakersih je ve\xc4\x8dino \xc4\x8dasa igral na mestu organizatorja, v zadnjih sezonah pa praviloma igra na mestu visokega branilca, obi\xc4\x8dajno druge peterke mo\xc5\xa1tva.\n_START_SECTION_\nSa\xc5\xa1a zasebno\n_START_PARAGRAPH_\nVuja\xc4\x8di\xc4\x87 ima \xc5\xa1e sestro Nino in brata Aljo\xc5\xa1o. Njegova dru\xc5\xbeina mu je sledila v ZDA in \xc5\xbeivi v Kaliforniji. Poleg aktivnega igranja ko\xc5\xa1arke igra za zabavo \xc5\xa1e nogomet, tenis in odbojko. Ve\xc4\x8d let je bilo pod \xc5\xbearometi in v zapisih medijev zaradi dru\xc5\xbeenja s tenisa\xc4\x8dico Marijo \xc5\xa0arapovo.'